المدير الجهوي للصحة فجهة العيون الساقية الحمراء، علي الهواري، ضارب الطم على المعطيات لي كاينة بخصوص الحالة الوبائية ديال الجهة، وناقض التعليمات ديال الوزارة بخصوص الرصد الوبائي للجهة. هاد السيد لي جاي من إقليم بوجدور -غادي نرجعو لديك الفترة- من صبيحة الثلاثاء ساكت وما باغيش يهدر ولا يعطي أي معطى أو تصريح بخصوص الحالة الوبائية ديال الجهة، الشيء لي زاد ساهم فنشر فالإشاعة والمغالطات وخلا ساكنة الجهة حايرة من عند من تاخد المعلومة الصحيحة، وزاد هدد السلم والأمن الإجتماعي بالجهة وخلا الكل تالف ما عارفش حقيقة ما يدور. “كود” حاولات أكثر من 100 مرة الإتصال دون تلقي أي جواب من عندو وفاش جاوب قال بالخرف “ما غاديش نعطي تصريح ولا أي معلومة وما تبقاوش تتاصلو بيا”، هاد لكلام لي قال هاد السيد مولاه مكلخ ويحجب المعلومة وضرب قانون شرعو المشرع المغرب لي هو قانون الوصول للمعلومة. هادشي لي دار هاد المدير الجهوي فسح المجال أمام صفحات فيسبوكية ومدونين وصفحات مجهولة الهوية تدير لي بغات بخصوص الحالة الوبائية وتخلع المواطن العادي وتزيد توتر الأجواء. 
كيفاش كيضرب المدير الجهوي للصحة فالعيون قانون الوصول للمعلومة وساهم فنشر الإشاعة وتهديد السلم الإجتماعي